綿州鄉賢堂
作者：陳鵬
朝代：宋

paragraphs: 潼山高兮潼水清，厥鐘秀兮鄉之英。
之人已去兮逖聽風聲，我懷孔切誰儀刑。
有美張公兮開明庭，作新宮兮州之黌。
著其爲人兮加丹青，貌惟肖兮如生。
或桐挺而孤高，或芝荂而九莖。
或蘭生兮春華，或菊秀兮秋馨。
或鳳躍而蛟翔，或鳬將而鶴迎。
使人咨嗟嘆息而追惟兮，至其子孫又嗚咽流涕而咿嚶。
怳若接兮謦咳之音，內懷勸懼兮若從使令。
亦瞻像兮昭昭，而起福兮冥冥。
百年兮歷時雖多，非張公兮誰與銘。